b'\n_START_ARTICLE_\nVladimiras \xc4\x8cekasinas\n_START_SECTION_\nBiografija\n_START_PARAGRAPH_\n\xc5\xa0e\xc5\xa1eri\xc5\xb3 met\xc5\xb3 prad\xc4\x97jo groti smuiku ir fortepijonu, nuo de\xc5\xa1imties met\xc5\xb3 \xe2\x80\x93 klarnetu, nuo penkiolikos \xe2\x80\x93 saksofonu. 1965 m. baig\xc4\x97 speciali\xc4\x85 muzikos mokykl\xc4\x85, 1970 m. baig\xc4\x97 Sverdlovsko konservatorijos klarneto klas\xc4\x99._NEWLINE_1971 m. tarptautiniame jaun\xc5\xb3j\xc5\xb3 muzikant\xc5\xb3 festivalyje \xe2\x80\x9ePraha-71\xe2\x80\x9c gavo I premij\xc4\x85. Ten pat \xc4\xafra\xc5\xa1\xc4\x97 pirm\xc4\x85 disk\xc4\x85 \xe2\x80\x9eSusitikimas\xe2\x80\x9c. Nuo 1971 m. gyvena Lietuvoje. 1971\xe2\x80\x931987 m. Via\xc4\x8deslavo Ganelino trio \xe2\x80\x9eGT\xc4\x8c\xe2\x80\x9c narys. Nuo 1971 m. rengia programas su \xc4\xafvairiais tarptautiniais ir lietuvi\xc5\xb3 ansambliais. Su Via\xc4\x8deslavo Ganelino trio, savo kvartetais ir Lietuvos muzikos akademijos bigbendu (\xc4\x8cekasino bigbendas), kitais atlik\xc4\x97jais \xc4\xafra\xc5\xa1\xc4\x97 apie 60 d\xc5\xbeiazo muzikos album\xc5\xb3, koncertavo Europos \xc5\xa1alyse, JAV, Kanadoje, Kuboje, Japonijoje, Indijoje. Rengia teatralizuotas polistilistines d\xc5\xbeiazo programas, kuriose da\xc5\xbenai dalyvauja dramos aktoriai, \xc5\xa1ok\xc4\x97jai, pantomimos artistai. Nuo 1975 m. d\xc4\x97sto B. Dvariono muzikos mokykloje, 1975\xe2\x80\x932002 m. d\xc4\x97st\xc4\x97 ir Lietuvos muzikos akademijoje._NEWLINE_Lietuvos d\xc5\xbeiazo mokyklos k\xc5\xabr\xc4\x97jas, i\xc5\xa1ugd\xc4\x97 daugel\xc4\xaf Lietuvos d\xc5\xbeiazo muzik\xc5\xb3, suk\xc5\xabr\xc4\x97 originali\xc4\x85 d\xc5\xbeiazo d\xc4\x97stymo metodik\xc4\x85. Kuria muzik\xc4\x85 teatrui ir kinui._NEWLINE_Mokiniai: Petras Vy\xc5\xa1niauskas, Vytautas Labutis, Gedminas Laurinavi\xc4\x8dius, Leonidas \xc5\xa0inkarenko, Neda Mal\xc5\xabnavi\xc4\x8di\xc5\xabt\xc4\x97, Liudas Mock\xc5\xabnas ir daugelis kit\xc5\xb3 d\xc5\xbeiazo meistr\xc5\xb3._NEWLINE_\xc4\xaevertinimas: \xe2\x80\x9eVilnius Jazz\xe2\x80\x9c festivalio apdovanojimas, medalis \xe2\x80\x9eU\xc5\xbe nuopelnus Vilniui ir tautai\xe2\x80\x9c, Vilniaus miesto \xc5\xa0v. Kristoforo statul\xc4\x97l\xc4\x97, Lietuvos muzik\xc5\xb3 s\xc4\x85jungos \xe2\x80\x9eAuksinis diskas\xe2\x80\x9c, \xe2\x80\x9eBir\xc5\xa1tonas Jazz\xe2\x80\x9c festivalio Didysis prizas.'